(দিনাজপুর২৪.কম) পবিত্র ঈদে মিলাদুন্নবী (স.), জুম্মাতুল বিদা সহ আরো ১৫টি সরকারি ছুটি বাতিল ঘোষণা করেছে ভারতের উত্তর প্রদেশে ক্ষমতাসীন ভারতীয় জনতা পার্টি নেতৃত্বাধীন সরকার। বিবিসি উর্দুকে উদ্ধৃত করে এ খবর দিয়েছে পাকিস্তানের অনলাইন ডন। মঙ্গলবার উত্তর প্রদেশের মুখ্যমন্ত্রী যোগী আদিত্যনাথের টুইটারে এ ঘোষণা দেয়া হয়েছে। এতে অন্য যেসব ছুটি বাতিল করা হয়েছে তার মধ্যে উল্লেখযোগ্য হলো খাজা মঈনুদ্দিন চিশতি (র.), চন্দ্র শেখর ও চৌধুরী চরণ সিংয়ের জন্মদিন উদযাপনের ছুটি। ধারাবাহিক টুইটে আদিত্যনাথ আরো বলেছেন, মহান ব্যক্তিদের জন্মদিনে সংশ্লিষ্ট শিক্ষা প্রতিষ্ঠানের উচিত হবে কমপক্ষে এক ঘন্টার সমাবেশ করা। সেখানে ছাত্রছাত্রীদের এসব ব্যক্তির জীবন, তাদের অর্জন ও শিক্ষা নিয়ে তথ্য বিনিময় করতে হবে। এখানে উল্লেখ্য, মুখ্যমন্ত্রী আদিত্যনাথ এর আগে বিশিষ্ট ব্যক্তিদের জন্মদিন উদযাপনের জন্য যে ছুটি দেয়া হয় তা বাতিল করার ইঙ্গিত দিয়েছিলেন। তিনি যেসব ছুটি বাতিল করেছেন তার অনেকগুলোর উদ্যোগ নিয়েছিল সাবেক অখিলেশ যাদব সরকার। বর্তমানে উত্তর প্রদেশে ৪২টি সরকারি ছুটি রয়েছে। এর মধ্যে ১৭টি ছুটি হলো মহান ব্যক্তিদের জন্মদিন উপলক্ষে। -ডেস্ক